Անդրիչգրադ

Անդրիչգրադ (, բառացի` Անդրիչի քաղաք), քաղաքաշինական նախագիծ Սերբական Հանրապետությունում` Վիշեգրադ քաղաքում։ Կառուցվել է ռեժիսոր Էմիր Կուստուրիցայի ղեկավարությամբ ու ֆինանսավորմամբ` ի պատիվ հարավսլավացի գրող, Նոբելյան մրցանակի դափնեկիր Իվո Անդրիչի։

Պատմություն 

Անդրիչգրադի (հայտնի է նաև «Կամինգրադ» անունով) շինարարությունը սկսվել է 2011 թվականի հունիսի 28-ին։ Պաշտոնապես բացվել է 2014 թվականի հունիսի 28-ին` ճիշտ հարյուր տարի անց այն օրից, երբ սպանվեց էրցհերցոգ Ֆրանց Ֆերդինանդը։ Նախագծի արժեքը կազմել է մոտ 15 միլիոն եվրո։

Անդրիչգրադը գտնվում է Դրինա գետի աջ ափին` Վիշեգրադի կամրջի հարևանությամբ, որ ներառված է ՅՈՒՆԵՍԿՕ-ի համաշխարհային ժառանգության ցանկում, և ձգվում է մինչև Ռզավայի գետաբերանի կամուրջը։ Սերբիայի Դրվենգրադ էթնոգյուղից հետո սա երկրորդ բնակավայրն է, որ հիմնադրել է Էմիր Կուստուրիցան։ Անդրիչգրադը գտնվում է Դրվենգրադից 20 կմ արևմուտք։

Քաղաքը զբաղեցնում է 1.7 հա տարածք։ Այն ունի քաղաքապետարան, խանութներ, հյուրանոցներ, թատրոն, հումանիտար ինստիտուտ, գրադարան, պատկերասրահ, կինոթատրոն, ոչ մեծ նավակայան, սրճարաններ և ռեստորաններ։ Այնտեղ են գտնվում Իվո Անդրիչի տուն-թանգարանը, Սուրբ իշխան Լազարի եկեղեցին։ Շինությունները ներկայացնում են ճարտարապետական տարբեր ոճեր ու դարաշրջաններ։

Անդրիչգրադը պետք է դառնար Կուստուրիցայի նոր ֆիլմի նկարահանման վայրը։ Ֆիլմը լինելու էր Իվո Անդրիչի «Կամուրջ Դրինայի վրա» վեպի մոտիվներով։

Հուշարձաններ 
 Իվո Անդրիչի արձան։ Գտնվում է Անդրիչգրադի կենտրոնում։ Այն ունի 2.4 մ բարձրություն։ Բացվել է 2012 թվականի հունիսի 28-ին` Սերբիայի ազգային տոնին` Վիդովդանին։ Այն բացվել է Անդրիչգրադի կառուցման մեկամյակին նվիրված միջոցառման ժամանակ։ Արձանը ստեղծվել է` ի պատասխան 1991 թվականին մուսուլման ծայրահեղականների` Իվո Անդրիչի կիսանդրին Վիշեգրադից հանելուն։
 Պյոտր II Պետրովիչի հուշարձան։ Գտնվում է հրապարակում` Սուրբ իշխան Լազարի եկեղեցու դիմաց։ Բացումը եղել է 2013 թվականի նոյեմբերի 29-ին։ Պոդգորիցայում ու Բելգրադում գտնվող արձանների կրկնօրինակն է։

Պատվավոր քաղաքացիներ 
Անդրիչգրադի պատվավոր քաղաքացիներն այն մարդիկ են, ում տրվել են քաղաքի բանալիները։ Նրանք են.
 Միլորադ Դոդիկ - Սերբիայի Հանրապետության նախագահ։
 Վուկ Երեմիչ - ՄԱԿ-ի Գլխավոր ասամբլեայի 67-րդ նստաշրջանի քարտուղար
 Մատիա Բեչկովիչ - գրող
 Նովակ Ջոկովիչ - թենիսիստ

Պատկերասրահ

Ծանոթագրություններ

Արտաքին հղումներ 
 Պաշտոնական կայք

Բոսնիա և Հերցեգովինայի տեսարժան վայրեր